# Alcatraz

### Wikipedia

Ilmakuva Alcatrazista.

Alcatraz on San Franciscon lahdella sijaitseva saari, joka toimi aikoinaan varuskuntana ja sittemmin yhtenä Yhdysvaltain pahamaineisemmista vankiloista. Nykyään entinen vankilasaari toimii museona.

## [muokkaa] Historia

### [muokkaa] Varhainen historia

Alcatrazin saari.

Tiettävästi ensimmäinen Alcatrazilla käynyt eurooppalainen tutkimusmatkailija oli vuonna 1775 San Franciscon lahdelle saapunut espanjalainen Juan de Ayala, joka antoi saarella nimeksi "La Isla de los Alcatraces" eli "suulien saari". Koska Alcatrazissa ei ole ikinä elänyt suulia, ovat eräät nykyhistorioitsijat epäilleet, että de Ayala erehtyi luulemaan saarella pesineitä pelikaaneja suuliksi. Jo vuosisatojen ajan ennen ensimmäisten ihmisten saapumista Pohjois-Amerikkaan on Alcatrazilla pesinyt lukuisia lintulajeja, kuten pelikaaneja, lokkeja ja merimetsoja.

Vuonna 1850 Yhdysvaltain kongressi esitti, että San Franciscon edustalle pitäisi rakentaa linnoitus suojelemaan Kalifornian kultaryntäyksen ansiosta kasvavaa kaupunkia. Linnoituksen sijaintipaikasi valittiin Alcatraz, ja 1850-luvun loppuun mennessä saarelle oli rakennettu paitsi varuskunta myös Yhdysvaltain länsirannikon ensimmäinen majakka. Samoihin aikoihin saarelle tuotiin sen historian ensimmäiset vangit, jotka olivat enimmäkseen niskuroinnista tai karkailusta syytettyjä sotilaita.

Vuonna 1909 linnoitus purettiin, mutta samoihin aikoihin saari päätettiin muuttaa vankilaksi. Alcatraz oli eristäytynyt ulkomaailmasta ja keskellä San Franciscon lahtea, joten vankilapako olisi ollut käytännössä mahdotonta. Aluksi Alcatraz toimi sotilasvankilana, kunnes 1930-luvun alussa siitä päätettiin tehdä liittovaltion vankila.

### [muokkaa] Liittovaltion vankila

Yksi Alcatrazin sadoista selleistä.

Alcatrazista tehtiin virallisesti liittovaltion vankila vuonna 1934, ja sen vankeihin kuuluivat muiden muuassa Al Capone, Alvin Karpis, "Machine Gun" Kelly ja joukko muita kuuluisia gangstereita. Alcatraziin tuotuja vankeja pidettiin Yhdysvaltain vaarallisimpina ja arvaamattomimpina, mutta silti hyväkäytöksiset vangit saivat erilaisia etuoikeuksia, kuten mahdollisuuden päästä vankilan kirjastoon ja tavata sukulaisiaan.

Historiansa aikana Alcatrazissa tehtiin yhteensä 14 pakoyritystä, joihin osallistui 34 vankia. Näistä kaksi yritti pakoa kahdesti; seitsemän ammuttiin ja kuoli; kaksi hukkui; viidestä ei ole julkaistu virallisia tietoja; ja loput saatiin vangittua uudelleen. Tunnetuimpaan pakoyritykseen, joka tapahtui 11. kesäkuuta 1962, osallistuivat Frank Morris, Allen West sekä veljekset Clarence ja John Anglin. Paon aikana Morris ja Westit onnistuivat pakenemaan sellistään vankilan katolle. Karkureita ei ole koskaan löydetty elävinä eikä kuolleina, mutta yleisesti heidän uskotaan hukkuneen. West osallistui paon suunnitteluun muttei varsinaiseen pakoon, joten viranomaiset eivät syyttäneet häntä pakoyrityksestä.

Oltuaan käytössä 29 vuotta Alcatraz suljetettiin 29. helmikuuta 1963 senaattori Robert F. Kennedyn päätöksestä. Vankilan sulkemisen syynä oli ylläpidon kalleus verrattuna muihin vankiloihin sekä lahden saastuminen vankien ja vankilan henkilöstön aiheuttamista jätteistä. Lisäksi yleisö arvosteli jyrkästi vankilan ankaria oloja ja vankien huonoa kohtelua.

### [muokkaa] Myöhemmät vaiheet

Turisteja vierailemassa eräässä Alcatrazin vankilaosastoista.

Alcatraz pysyi hylättynä, kunnes vuonna 1969 suuri joukko Pohjois-Amerikan alkuperäisväestöjen edustajia saapui saarelle vaatien Yhdysvaltain hallitusta kohtelemaan intiaaneja entistä kunniottavammin. Sittemmin saarelle saapui intiaanien seuraksi muiden muuassa koululaisia, hippiliikkeen jäseniä ja Vietnamin sodan vastustajia.

Miehityksen aikoihin Alcatrazia alettiin vandalisoida ja useimmat saaren rakennelmista kärsivät pahoja vaurioita. Tuhoutuneiden rakennusten joukkoon kuuluivat muiden muuassa rannikkovartioston toimitilat ja vankilanjohtajan koti. Peräti 18 kuukautta kestänyt miehitys päättyi, kun intiaani-aktivistien johtajan, Richard Oakesin, 13-vuotias Yvonne-tytär kuoli pudottuaan alas eräästä saaren rakennuksesta.

Vuonna 1972 Alcatrazin saari julistettiin Yhdysvaltain kongressin päätöksestä kansalliseksi suojelukohteeksi ja kulttuurihistorialliseksi muistomerkiksi. Saari kunnostettiin ja avattiin yleisölle vuonna 1973. Nykyisin Alcatraz on yksi San Franciscon tunnetuimmista turistikohteista, ja saarella vierailee joka vuosi yli miljoona turistia.

## [muokkaa] Populaarikulttuurissa

- Don Siegelin ohjaama ja Clint Eastwoodin tähdittämä elokuva Pako Alcatrazista vuodelta 1979 kertoo Frank Morrisin, Clarence Anglinin, John Anglinin ja Allen Westin pakoyrityksestä. Tuntemattomasta syystä elokuvassa Allen Westin nimi on Charley Butts.
- Vuoden 1996 toimintaelokuvassa The Rock – paluu helvettiin kapinalliseksi ryhtynyt Yhdysvaltain armeijan kenraali miehineen miehittää Alcatrazin ja ottaa turistikiertueelle olevat ihmiset panttivangeikseen. Hän myös uhkaa laukaista VX-hermokaasulla varustettuja raketteja San Franciscoon, mikäli Yhdysvaltain hallitus ei maksa hänelle miljardin dollarin lunnaita.
- Vuoden 2006 toimintaelokuvan X-Men – viimeinen kohtaaminen lopputaistelu sijoittuu Alcatrazille.
- Harry Potter -kirjoissa esiintyvä Azkabanin vankilasaari todennäköisesti pohjautuu Alcatraziin.

Panoraamakuva Alcatrazista.

## [muokkaa] Aiheesta muualla

Wikimedia Commonsissa on lisää materiaalia aiheesta Alcatraz.

- Alcatrazin viralliset verkkosivut (englanniksi)
- Ilmakuvia Alcatrazista (englanniksi)

Haettu osoitteesta http://fi.wikipedia.org../../../a/l/c/Alcatraz.html

Luokat: Kalifornia | Vankilat

##### Views

- Artikkeli
- Keskustelu
- Nykyinen versio

##### Etsi

##### Muilla kielillä

- Bahasa Indonesia
- Bosanski
- Български
- Česky
- Deutsch
- Ελληνικά
- English
- Español
- Français
- Íslenska
- Italiano
- עברית
- Nederlands
- 日本語
- Norsk (bokmål)
- Polski
- Português
- Русский
- Slovenčina
- Svenska